MFEC รับทรัพย์ 691 ล้าน ขายธุรกิจ Digital Delivery ให้ BBIK
MFEC ปรับโครงสร้างธุรกิจ ขาย Digital Delivery ให้ BBIK มูลค่า 691 ล้านบาท คาดปิดดีลเดือนมี.ค.66 จ่อบุ๊กทันทีไตรมาส 1/65
MFEC ปรับโครงสร้างธุรกิจ ขาย Digital Delivery ให้ BBIK มูลค่า 691 ล้านบาท คาดปิดดีลเดือนมี.ค.66 จ่อบุ๊กทันทีไตรมาส 1/65
1 ธ.ค. 2565

บริษัท เอ็ม เอฟ อี ซี  จำกัด (มหาชน) หรือ MFEC เปิดเผยว่า คณะกรรมการบริษัทมีมติให้ปรับโครงสร้างบริษัท โดยจะมีการขายธุรกิจ Digital Delivery ให้กับบริษัทบลูบิค จำกัด (มหาชน) หรือ BBIK คิดเป็นมูลค่ารวมทั้งสิ้น 691 ล้านบาท คาดว่ารายการจะแล้วเสร็จภายในเดือนมีนาคม 2566
โดยบริษัทจะจัดตั้งบริษัทย่อยใหม่ 2 แห่ง เพื่อวัตถุประสงค์ในการปรับโครงสร้างธุรกิจภายในของกลุ่มบริษัทฯ ได้แก่  บริษัท อีสท์วินด์ โฮลดิ้งส์ จำกัด (EWH) และ บริษัท วัลแคน ดิจิทัล เดลิเวอรี่ จำกัด (VDD) เพื่อปรับโครงสร้างธุรกิจภายในของกลุ่มบริษัท
บริษัทจะขายทรัพย์สินที่ใช้ในหน่วยธุรกิจ Digital Delivery เช่น เครื่องคอมพิวเตอร์และอุปกรณ์ที่เกี่ยวข้องให้กับ  VDD ซึ่งเป็นบริษัทย่อยทางอ้อมของบริษัทฯ และโอนพนักงานนักพัฒนาซอฟต์แวร์และพนักงานที่เกี่ยวข้องอื่นทั้งหมดในหน่วยธุรกิจ Digital Delivery จำนวนประมาณ 300 คน ให้กับ VDD
นอกจากนี้ เพื่อให้บริการลูกค้าของบริษัทมีความต่อเนื่องในช่วงรอยต่อ บริษัทจะดำเนินการว่าจ้าง VDD เป็นผู้ให้บริการช่วงในสัญญาที่หน่วยธุรกิจ Digital Delivery (ในนามของบริษัทฯ) ทำกับลูกค้าที่ยังอยู่ระหว่างการให้บริการพัฒนาซอฟต์แวร์หรือสัญญาในโครงการใดๆของบริษัทฯที่ยังอยู่ระหว่างการรับประกันซึ่งครอบคลุมถึงบริการที่อาจจะมีขึ้นในอนาคตภายใต้สัญญาบำรุงรักษา (Maintenance Agreement หรือ MA)
สำหรับ EWH ซึ่งเป็นบริษัทย่อยของบริษัทฯ โอนกิจการทั้งหมดภายใต้กระบวนการโอนกิจการทั้งหมด (Entire Business Transfer หรือ “EBT”) ให้แก่ BBIK โดยผลของการโอนกิจการทั้งหมดดังกล่าวจะทำให้ทรัพย์สิน หนี้สิน สิทธิหน้าที่และความรับผิดชอบทั้งหมดของ EWH ที่มีอยู่ในปัจจุบันและที่จะมีในอนาคต ณ วันโอนกิจการ ซึ่งได้แก่หุ้นสามัญของ VDD โอนไปยัง BBIK ซึ่งจะเป็นผลให้ EWH และ VDD สิ้นสภาพการเป็นบริษัทย่อยของกลุ่มบริษัทฯ
ส่วน EWH จะได้รับเงินสดเป็นค่าตอบแทนการโอนกิจการทั้งหมดให้แก่ BBIK โดยคิดเป็นมูลค่ารวมทั้งสิ้น 691 ล้านบาท โดย EWH จะได้รับชำระครั้งเดียว ณ วันที่โอนกิจการเสร็จสมบูรณ์ ซึ่งคาดว่ารายการจะแล้วเสร็จภายในเดือนมีนาคม 2566